
	Παρουσίαση βιβλίου

της Τέρψας Αγαθοκλέους Παπακώστα

Αδυσώπητο Μίσος

στο Σπίτι της Κύπρου

Το Σπίτι της Κύπρου και οι Εκδόσεις Γερμανός πραγματοποιούν τη  Δευτέρα 7 Νοεμβρίου 2016 και ώρα 20:00 στο Σπίτι της Κύπρου, Ξενοφώντος 2Α, Σύνταγμα, την παρουσίαση του βιβλίου της Τέρψας Αγαθοκλέους Παπακώστα Αδυσώπητο Μίσος.
Για το βιβλίο θα μιλήσει η δημοσιογράφος, Διευθύντρια του Κέντρου Στήριξης Οικογένειας (ΚΕΣΟ) του Ιδρύματος της Ιεράς Αρχιεπισκοπής Αθηνών Μαίρη Πίνη.

Ποιήματα, αποσπάσματα και ιστορικά γεγονότα θα διαβάσουν η ηθοποιός Mαρίνα Αργυρίδου, η Λήδα Καπράνου και η συγγραφέας.
Θα τραγουδήσει η Χαριτίνη Χαραλάμπους, φοιτήτρια του τμήματος Μουσικών Σπουδών του Πανεπιστημίου Αθηνών.
Το ιστορικό μυθιστόρημα «Αδυσώπητο Μίσος» είναι ένα βιβλίο το οποίο πραγματεύεται  γεγονότα που συνέβηκαν στην Κύπρο από το 1955 έως το 1964. Περιγράφει την ακραία πουριτανική κοινωνία της εποχής εκείνης και κυρίως τη θέση της γυναίκας μέσα στην κοινωνία αυτή. Μεταβαίνει έπειτα στην περίοδο του 1955-59 και τονίζει τη δράση της μαθητιώσας νεολαίας στον Απελευθερωτικό Αγώνα της Ε.Ο.Κ.Α. εναντίον των Άγγλων κατακτητών, καθώς επίσης και τη δράση των ακραίων τουρκικών στοιχείων [Επικουρικών] μέσα στον αγώνα αυτό. Θα ήταν καλό να τονίσουμε ότι ο τίτλος του βιβλίου είναι εντελώς αλληγορικός και ουδεμία σχέση έχει με μίσος ανάμεσα σε Έλληνες και Τούρκους. Ακόμη, ότι το βιβλίο έχει εγκριθεί από το Υπουργείο Παιδείας της Κύπρου για τον εμπλουτισμό των σχολικών βιβλιοθηκών και αξιοποίησή του από καθηγητές και μαθητές.

1957-1959. Το απελευθερωτικό κίνημα των Ελληνοκυπρίων εναντίον της Μεγάλης Βρετανίας βρίσκεται στο αποκορύφωμά του. Η Έλυσα δεν θα μπορούσε να απουσιάζει από τη δράση της «μαθητιώσας νεολαίας της Ε.Ο.Κ.Α.» του Λανιτείου Γυμνασίου Λεμεσού. 1959-1960. Το κυπριακό ζήτημα «λύνεται» στη Ζυρίχη και το Λονδίνο και δημιουργείται η «Κυπριακή Δημοκρατία» με εγγυήτριες δυνάμεις την Ελλάδα, Μεγάλη Βρετανία και Τουρκία. Έκτοτε Ελληνοκύπριοι και Τουρκοκύπριοι αλληλοσπαράσσονται και αλληλοσκοτώνονται, έως ότου εισβάλει η Τουρκία το 1974 και διαιρεί το νησί στα δύο. 1957-1974. Μέσα στη χαώδη αυτή κατάσταση, δύο νέοι, η Λύδια και ο Κερέμ ζουν τη δική τους αγάπη αψηφώντας τα πάθη και τα μίση γύρω τους. Γιατροί και οι δύο περιθάλπουν και Έλληνες και Τούρκους, έως ότου πληρώνουν την αγάπη τους με τον θάνατο. Εκείνο τον θάνατο που επέφερε το «Αδυσώπητο Μίσος».

Η Τέρψα Αγαθοκλέους Παπακώστα κατάγεται από την Κύπρο. Είναι εκπαιδευτικός και διαμένει στην Ελλάδα από το 1964. Σπούδασε στην Ελλάδα, την Αγγλία και τον Καναδά. Έλαβε μέρος στον Απελευθερωτικό Αγώνα της Ε.Ο.Κ.Α. του 1955-59 σε ηλικία μόλις 13 ετών. Συνελήφθηκε από Τούρκους Επικουρικούς και οδηγήθηκε στα κρατητήρια της Λεμεσού και στα δικαστήρια των Άγγλων κατακτητών. Αρθρογραφεί επί μακρόν σε διάφορες εφημερίδες με μόνο στόχο την προβολή της Κύπρου και του κοινωνικοπολιτικού της προβλήματος. «Κλεισμένη βαθιά μέσα της η Κύπρος που την ακολουθεί πάντα και παντού ο νους και η καρδιά εκεί βρίσκονται» όπως αναφέρει κάποιος δημοσιογράφος σε τοπική εφημερίδα.

